b'\n_START_ARTICLE_\nWilsoni ts\xc3\xbckkel\n_START_PARAGRAPH_\nWilsoni ts\xc3\xbckkel on ookeanibasseinide avanemis-sulgumists\xc3\xbckkel._NEWLINE_Wilsoni ts\xc3\xbckkel on nimetatud Kanada geoloogi John Tuzo Wilsoni auks, kes ts\xc3\xbcklit aastal 1966 esimesena kirjeldas._NEWLINE_Wilsoni ts\xc3\xbckkel algab mandrilise maakoore riftistumisega. Praegu on selliseid protsesse v\xc3\xb5imalik n\xc3\xa4ha n\xc3\xa4iteks Ida-Aafrikas (Ida-Aafrika riftiv\xc3\xb6\xc3\xb6nd). Rifti laienedes moodustub kitsas meri, mille sarnane on t\xc3\xa4nane Punane meri. Mere kaldad on passiivsed, mis t\xc3\xa4hendab seda, et ei esine subduktsiooni ega sellega seotud vulkanismi. Merest saab laienedes passiivsete \xc3\xa4\xc3\xa4rtega ookean, milline on n\xc3\xa4iteks praegune Atlandi ookean. Kui jahtuv ja setetega kattuv ookeaniline maakoor allpool lasuva astenosf\xc3\xa4\xc3\xa4ri suhtes ujuvuse kaotab, tekib subduktsiooniv\xc3\xb6\xc3\xb6nd. See on v\xc3\xb6\xc3\xb6nd, kus ookeaniline maakoor sukeldub mandrilise v\xc3\xb5i teise ookeanilise maakooreploki alla. Tekib aktiivsete \xc3\xa4\xc3\xa4rtega ookean, mis hakkab teiste pealetungivate laamade survel tasapisi sulguma. Selline on t\xc3\xa4nane Vaikne ookean (see siiski ei t\xc3\xa4henda, et Vaikne ookean tulevikus kaob, sest Vaikne ookean on nn Panthalassa ookeani j\xc3\xa4reltulija, mis aeg-ajalt v\xc3\xa4heneb pindalalt, kuid kunagi ei kao). H\xc3\xa4\xc3\xa4buva ookeani n\xc3\xa4idiseks v\xc3\xb5ib pidada Vahemerd. Ookeani sulgudes tekib kahe mandrilise maakoore kokkup\xc3\xb5rkepiirile m\xc3\xa4estik. Nii on tekkinud n\xc3\xa4iteks Uuralid, mis moodustusid, kui Baltika laam p\xc3\xb5rkus Siberi laamaga. Sellega on ts\xc3\xbckkel l\xc3\xa4bi ning moodustunud on taas mandriline maakooreplokk, mis riftistudes uut ringk\xc3\xa4iku algab. Kogu protsessiks vajaminev energia tuleb Maa sisemusest. Tegemist on nn endogeense protsessiga. Laamad paneb liikuma vahev\xc3\xb6\xc3\xb6 ainese konvektiivne liikumine. \xc3\x9che ts\xc3\xbckli kestus on mitusada miljonit aastat. Siiski ei vii riftistumine alati uue ookeani tekkeni. N\xc3\xa4iteks L\xc3\xa4\xc3\xa4nemeri paikneb piki kunagist riftis\xc3\xbcsteemi, mis ookeaniks ei arenenud.'